ΑΠΟΦΑΣΗ ΤΟΥ ΣΥΜΒΟΥΛΙΟΥ

της 20ής Οκτωβρίου 1999

περί καθορισμού της αρμόδιας για τους διορισμούς αρχής όσον αφορά τη Γενική Γραμματεία του Συμβουλίου

(1999/692/ΕΚ, ΕΚΑΧ, Ευρατόμ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τον κανονισμό υπηρεσιακής καταστάσεως των υπαλλήλων των Ευρωπαϊκών Κοινοτήτων και το καθεστώς που εφαρμόζεται επί του λοιπού προσωπικού αυτών των Κοινοτήτων, όπως ορίζονται από τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου, της 29ης Φεβρουαρίου 1968(1), όπως τροποποιήθηκαν τελευταία από τον κανονισμό (ΕΚ, ΕΚΑΧ, Ευρατόμ) αριθ. 1238/1999(2), και ιδίως το άρθρο 2 του εν λόγω κανονισμού υπηρεσιακής καταστάσεως και το άρθρο 6 του εν λόγω καθεστώτος,

Εκτιμώντας τα ακόλουθα:

(1) δυνάμει του άρθρου 207 παράγραφος 2 πρώτο εδάφιο της συνθήκης ΕΚ, του άρθρου 30 παράγραφος 2 πρώτο εδάφιο της συνθήκης ΕΚΑΧ και του άρθρου 121 παράγραφος 2 πρώτο εδάφιο της συνθήκης Ευρατόμ, όπως τροποποιήθηκαν τελευταία από τη συνθήκη του Άμστερνταμ, η οποία άρχισε να ισχύει την 1η Μαΐου 1999, η Γενική Γραμματεία του Συμβουλίου τίθεται υπό την ευθύνη ενός Γενικού Γραμματέα, Υπάτου Εκπροσώπου για την κοινή εξωτερική πολιτική και την πολιτική ασφαλείας (εφεξής καλουμένου "ο Γενικός Γραμματέας"), επικουρούμενου από Αναπληρωτή Γενικό Γραμματέα·

(2) θα πρέπει να εκδοθεί νέα απόφαση για τον καθορισμό της αρμόδιας για τους διορισμούς αρχής όσον αφορά τη Γενική Γραμματεία του Συμβουλίου και να καταργηθούν οι αποφάσεις 63/2/Ευρατόμ και 63/9/ΕΟΚ(3),

ΑΠΟΦΑΣΙΖΕΙ:

Άρθρο 1

Οι εξουσίες οι οποίες ανατίθενται από τον κανονισμός υπηρεσιακής καταστάσεως των υπαλλήλων στην αρμόδια για τους διορισμούς αρχή και από το καθεστώς που εφαρμόζεται επί του λοιπού προσωπικού στην αρχή την εξουσιοδοτημένη να συνάπτει συμβάσεις προσλήψεως ασκούνται, όσον αφορά τη Γενική Γραμματεία του Συμβουλίου, από:

α) το Συμβούλιο, ως προς τον Γενικό Γραμματέα και τον Αναπληρωτή Γενικό Γραμματέα·

β) το Συμβούλιο, κατόπιν προτάσεως του Γενικού Γραμματέως, για την εφαρμογή των άρθρων 1 και 13, του άρθρου 15 δεύτερο εδάφιο, και των άρθρων 16, 22, 29, 30, 31, 32, 38, 41, 49, 50, 51, 78, 87, 88, 89 και 90 στους υπαλλήλους ή το λοιπό προσωπικό του βαθμού 1 της κατηγορίας Α· ο Γενικός Γραμματέας είναι εξουσιοδοτημένος να μεταβιβάζει το οικείο δικαίωμα υποβολής προτάσεων στον Αναπληρωτή Γενικό Γραμματέα·

γ) τον Γενικό Γραμματέα στις λοιπές περιπτώσεις· ο Γενικός Γραμματέας εξουσιοδοτείται να μεταβιβάζει τις εξουσίες του στον Αναπληρωτή Γενικό Γραμματέα.

Ο Αναπληρωτής Γενικός Γραμματέας εξουσιοδοτείται να μεταβιβάζει στον Γενικό Διευθυντή Διοικητικού όλες ή μέρος των εξουσιών που τυχόν του έχει μεταβιβάσει ο Γενικός Γραμματέας σε ό,τι αφορά την εφαρμογή του καθεστώτος που εφαρμόζεται επί του λοιπού προσωπικού καθώς και την εφαρμογή του κανονισμού υπηρεσιακής κατάστασης στους υπαλλήλους των κατηγοριών B, C και D. Η εν λόγω μεταβίβαση εξουσιών δεν δύναται να εκτείνεται στις εξουσίες που τυχόν του έχουν μεταβιβασθεί για τον διορισμό και την οριστική παύση καθηκόντων των υπαλλήλων και για την πρόσληψη του λοιπού προσωπικού.

Άρθρο 2

Οι αποφάσεις 63/9/ΕΟΚ και 63/2/Ευρατόμ καταργούνται.

Άρθρο 3

Η παρούσα απόφαση αρχίζει να ισχύει από την ημερομηνία της έκδοσής της.

Άρθρο 4

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 20 Οκτωβρίου 1999.

Για το Συμβούλιο

Ο Πρόεδρος

T. HALONEN

(1) ΕΕ L 56 της 4.3.1968, σ. 1.

(2) ΕΕ L 150 της 17.6.1999, σ. 1.

(3) Αποφάσεις του Συμβουλίου, της 14ης Μαΐου 1962, περί καθορισμού της αρμόδιας για τους διορισμούς αρχής όσον αφορά τη Γενική Γραμματεία του Συμβουλίου (ΕΕ 5 της 16.1.1963, σ. 33 και 34).